"Звязда", 14 снежня 2010г. Дамова аб супрацоўніцтве, якую тэлекампаніі падпісалі ўчора, прадугледжвае ўзаемны абмен праграмамі і матэрыяламі рознай тэматыкі. Як паведамілі карэспандэнту "Звязды" ў прэс-службе Белтэлерадыёкампаніі, у першую чаргу будзе ажыццяўляцца абмен дакументальнымі, пазнавальнымі і прыродазнаўчымі праграмамі. Карэйская тэлекампанія дублюе свае перадачы на васьмі мовах, сярод якіх і руская. Беларускія перадачы ў сваю чаргу будуць перададзеныя на мове арыгінала, але з тэкставым перакладам на англійскую мову. У перамовах і ўрачыстай цырымоніі падпісання дамовы прынялі ўдзел намеснік старшыні Белтэлерадыёкампаніі Аляксандр МАРТЫНЕНКА, Пасол Рэспублікі Карэя ў Беларусі спадар Лі Ён СУ, прэзідэнт тэлекампаніі "Арыранг ТВ Медыя" Чой Чунг ХУН і яе дырэктар Вон Ёнг СУН. "Арыранг ТВ Медыя" стала 48-й тэлекампаніяй, з якой Белтэлерадыёкампанія заключыла дамову. Усяго геаграфія партнёраў Нацыянальнай дзяржаўнай тэлерадыёкампаніі налічвае сёння 20 краін блізкага і далёкага замежжа. Ілья ЛАПАТО. Читать ещё